title: 2014 m. kovo 10 d. Tarybos sprendimas 2014/129/BUSP dėl Europos ginklų neplatinimo nepriklausomų mokslinių institutų tinklo remiant ES kovos su masinio naikinimo ginklų platinimu strategijos įgyvendinimą, veiklos skatinimo

text:
12.3.2014

               LT

               Europos Sąjungos oficialusis leidinys

               L 71/3

      TARYBOS SPRENDIMAS 2014/129/BUSP
   2014 m. kovo 10 d.
   dėl Europos ginklų neplatinimo nepriklausomų mokslinių institutų tinklo remiant ES kovos su masinio naikinimo ginklų platinimu strategijos įgyvendinimą, veiklos skatinimo
   EUROPOS SĄJUNGOS TARYBA
   atsižvelgdama į Europos Sąjungos sutartį, ypač į jos 26 straipsnio 2 dalį ir 31 straipsnio 1 dalį,
   kadangi:

               (1)

               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – ES MNG neplatinimo strategija), kurios III skyriuje pateikiamas kovos su tokiu platinimu priemonių, kurių reikia imtis Sąjungoje ir trečiosiose šalyse, sąrašas;

               (2)

               Sąjunga aktyviai įgyvendina ES MNG neplatinimo strategiją ir vykdo jos III skyriuje išvardytas priemones, pavyzdžiui, plėtoja būtinas struktūras Sąjungoje;

               (3)

               2008 m. gruodžio 8 d. Taryba priėmė išvadas ir dokumentą „Naujos Europos Sąjungos veiksmų kryptys kovojant su masinio naikinimo ginklų ir jų siuntimo į taikinį sistemų platinimu“ (toliau – naujos veiksmų kryptys), kuriame teigiama, kad MNG platinimas yra vienas iš didžiausių iššūkių saugumo srityje ir kad neplatinimo politika yra labai svarbi bendros užsienio ir saugumo politikos (BUSP) dalis;

               (4)

               naujose veiksmų kryptyse Taryba ragina kompetentingų sudėčių tarybą ir organus, Komisiją, kitas institucijas ir valstybes nares imtis konkrečių tolesnių su tuo dokumentu susijusių veiksmų;

               (5)

               naujose veiksmų kryptyse Taryba pabrėžia, kad vykdydama veiksmus ginklų platinimo prevencijos srityje Sąjunga galėtų pasinaudoti nevyriausybinio ginklų neplatinimo tinklo parama, suburdama užsienio politikos institucijas ir mokslinių tyrimų centrus, kurie specializuojasi Sąjungos strateginėse srityse, ir tuo pat metu pasinaudodama naudingais jau veikiančiais tinklais. Toks tinklas galėtų apimti ir trečiosiose šalyse veikiančias institucijas, su kuriomis Sąjunga veda konkretų dialogą ginklų neplatinimo klausimais;

               (6)

               2005 m. gruodžio 15 ir 16 d. Europos Vadovų Taryba priėmė ES kovos su neteisėtu šaulių ir lengvųjų ginklų bei jų šaudmenų kaupimu ir prekyba strategiją (toliau – ES SALW strategija), kurioje nustatytos Sąjungos veiksmų šaulių ir lengvųjų ginklų (SALW) srityje gairės. ES SALW strategijoje teigiama, kad neteisėtas SALW bei jų šaudmenų kaupimas ir prekyba jais kelia didelę grėsmę tarptautinei taikai ir saugumui;

               (7)

               ES SALW strategijoje nustatyta, kad vienas iš tikslų yra poreikis skatinti veiksmingą daugiašališkumą sukuriant tarptautinius, regioninius arba Sąjungos ir jos valstybių narių vidaus mechanizmus, nukreiptus prieš SALW bei jų šaudmenų tiekimą ir destabilizuojantį plitimą;

               (8)

               2010 m. liepos 26 d. Taryba priėmė Sprendimą 2010/430/BUSP (1), kuriuo sukurtas Europos ginklų neplatinimo nepriklausomų mokslinių institutų tinklas ir nustatyta, kad techninį to sprendimo įgyvendinimą turi atlikti ES konsorciumas masinio naikinimo ginklų neplatinimo klausimais (toliau – konsorciumas);

               (9)

               konsorciumo pasirinkimas vieninteliu dotacijos gavėju šiuo atveju pateisinamas dėl Sąjungos pasiryžimo – pritariant valstybėms narėms – tęsti vaisingą bendradarbiavimą su Europos mokslinių institutų tinklu, kuriuo padedama kurti bendrą Europos ginklų neplatinimo ir nusiginklavimo kultūrą, taip pat padėti Sąjungai plėtoti ir formuoti politiką šiose srityse ir padidinti Sąjungos matomumą. Šiuo atveju 100 % finansavimo reikia dėl paties konsorciumo pobūdžio – jis yra sukurtas Sąjungos ir visiškai priklausomas nuo Sąjungos paramos. Konsorciumas neturi jokių nepriklausomų finansinių išteklių ar teisinių įgaliojimų gauti kitų lėšų. Be to, konsorciumas, greta keturių valdymą vykdančių mokslinių institutų, yra sukūręs tinklą, į kurį suburta daugiau nei 60 mokslinių institutų ir mokslinių tyrimų centrų, kuriuose sukauptos beveik visos Sąjungos turimos nevyriausybinės ekspertinės žinios;

               (10)

               iki šiol konsorciumas yra surengęs du Sąjungos ekspertų seminarus 2011 m. gegužės mėn. ir 2013 m. birželio mėn. Briuselyje ir dvi svarbias tarptautines konferencijas neplatinimo klausimais 2012 m. vasario mėn. ir 2013 m. rugsėjo / spalio mėn. Briuselyje; be to jo interneto svetainėje paskelbtas 31 šios srities politikos dokumentas. Interneto svetainė (nonproliferation.eu) pradėjo veikti 2011 m. pavasarį ir nuo to laiko reguliariai atnaujinama, be kita ko, leidžiant kas du mėnesius pasirodantį el. naujienlaiškį. Nuo konsorciumo tinklo veiklos pradžios prie jo prisijungė daugiau nei 60 nepriklausomų mokslinių institutų;

               (11)

               Tarybos sprendimais 2010/799/BUSP (2) ir 2012/422/BUSP (3) konsorciumui buvo pavesta surengti du seminarus tema „Pasitikėjimo stiprinimo skatinimas ir proceso, kuriuo siekiama sukurti Artimųjų Rytų zoną be MNG bei jų siuntimo į taikinį priemonių, rėmimas“, kurie įvyko 2011 m. liepos mėn. ir 2012 m. lapkričio mėn. Briuselyje Be to, Tarybos sprendimu 2013/43/BUSP (4) konsorciumui patikėta surengti du uždarus seminarus siekiant sudaryti palankesnes sąlygas sėkmingai užbaigti derybas dėl Sutarties dėl prekybos ginklais 2013 m. kovo mėn. JT konferencijoje,

         PRIĖMĖ ŠĮ SPRENDIMĄ:
   1 straipsnis
   1.   Siekiant prisidėti prie ES MNG neplatinimo strategijos, kuri grindžiama veiksmingo daugiašališkumo, prevencijos ir bendradarbiavimo su trečiosiomis šalimis principais, geresnio įgyvendinimo, Europos ginklų neplatinimo nepriklausomų mokslinių institutų tinklo veiklos skatinimas ir parama šiai veiklai pratęsiami trejiems metams siekiant šių tikslų:

               a)

               skatinti politinį ir su saugumu susijusį dialogą bei ilgalaikę diskusiją dėl kovos su MNG ir jų siuntimo į taikinį sistemų platinimu priemonių pilietinėse visuomenėse, konkrečiau tarp ekspertų, mokslininkų ir akademinės bendruomenės narių;

               b)

               sudaryti galimybę atitinkamų Tarybos parengiamųjų organų dalyviams konsultuotis su tinklu ginklų neplatinimo klausimais, o valstybių narių atstovams – dalyvauti tinklo posėdžiuose;

               c)

               būti naudingu pagrindu Sąjungos ir tarptautinės bendruomenės veiksmams ginklų neplatinimo srityje, visų pirma teikiant ataskaitas ir (arba) rekomendacijas Sąjungos vyriausiojo įgaliotino užsienio reikalams ir saugumo politikai (toliau - vyriausiasis įgaliotinis) atstovams;

               d)

               prisidėti prie trečiųjų šalių informuotumo apie su ginklų platinimu susijusias problemas ir būtinybę dirbti bendradarbiaujant su Sąjunga ir daugiašaliuose forumuose, visų pirma Jungtinėse Tautose, didinimo, siekiant užkirsti kelią pasauliniu mastu susirūpinimą keliančioms ginklų platinimo programoms, atgrasyti nuo jų, sustabdyti jas ir, jei įmanoma, jas eliminuoti;

               e)

               prisidėti prie Sąjungos ir trečiųjų šalių mokslinių institutų ir vyriausybių ekspertinių žinių ir institucinių gebėjimų ginklų neplatinimo ir nusiginklavimo srityse plėtojimo.

         2.   Atsižvelgiant į ES SALW strategiją, Europos ginklų neplatinimo nepriklausomų mokslinių institutų tinklas savo veikloje neapsiriboja klausimų, susijusių su MNG ir jų siuntimo į taikinius sistemų platinimo keliama grėsme, nagrinėjimu, bet taip pat svarsto klausimus, susijusius su įprastine ginkluote, įskaitant SALW. Įtraukus įprastinės ginkluotės klausimus į tinklo veiklos sritį atsiras puiki galimybė palaikyti dialogą ir teikti rekomendacijas dėl Sąjungos veiksmų šioje srityje atsižvelgiant į įgyvendinamą ES SALW strategiją ir Sąjungos politiką įprastinės ginkluotės srityje.
   3.   Todėl Sąjungos remiamais projektais vykdoma ši konkreti veikla:

               a)

               užtikrinama galimybė surengti tris kasmetinius konsultacinius susitikimus ir iki septynių ad hoc ekspertų ir specialistų seminarų įvairiais ginklų neplatinimo ir nusiginklavimo klausimais, tiek neįprastinės, tiek įprastinės ginkluotės srityse, siekiant pateikti ataskaitas ir (arba) rekomendacijas vyriausiojo įgaliotinio atstovams;

               b)

               konsorciume sukuriama pagalbos tarnyba, kuri teikia ad hoc konsultacijas įvairiais ginklų neplatinimo ir nusiginklavimo klausimais, tiek neįprastinės, tiek įprastinės ginkluotės srityse, atsakydama per dvi savaites;

               c)

               užtikrinama galimybė surengti tris pagrindines metines konferencijas su trečiosiomis šalimis ir pilietine visuomene ginklų neplatinimo ir nusiginklavimo klausimais siekiant tarptautiniu mastu propaguoti ES MNG neplatinimo strategiją ir ES SALW strategiją, taip pat Sąjungos institucijų bei mokslinių institutų vaidmenį Sąjungoje šioje srityje, siekiant didinti Sąjungos politikos šioje srityje matomumą ir teikti ataskaitas ir (arba) rekomendacijas vyriausiojo įgaliotinio atstovams;

               d)

               užtikrinama galimybė valdyti ir plėtoti interneto platformą, kad tinklą sudarantys moksliniai institutai, analizuojantys su MNG ir įprastinės ginkluotės, įskaitant SALW, platinimo prevencija susijusius klausimus, turėtų palankesnes galimybes palaikyti ryšius ir būtų skatinamas jų dialogas mokslinių tyrimų klausimais, taip pat būtų rengiama nauja ginklų neplatinimo ir nusiginklavimo ekspertų karta;

               e)

               užtikrinama galimybė didinti Sąjungos ir trečiųjų šalių mokslinių institutų ir vyriausybių informuotumą ir plėtoti jų ekspertines žinias bei institucinius gebėjimus ginklų neplatinimo srityje;

               f)

               vykdant bendrą konsorciumo mokslinių tyrimų veiklą nagrinėjamos valstybių narių ir Europos išorės veiksmų tarnybos (EIVT) pasiūlytos temos.

         Išsamus projektų aprašymas pateiktas priede.
   2 straipsnis
   1.   Už šio sprendimo įgyvendinimą atsako vyriausiasis įgaliotinis.
   2.   1 straipsnio 3 dalyje nurodytą veiklą apimančių projektų techninį įgyvendinimą vykdo ES konsorciumas masinio naikinimo ginklų neplatinimo klausimais, kurį sudaro Strateginių mokslinių tyrimų fondas (la Fondation pour la Recherche Stratégique (FRS)), Frankfurto taikos tyrimų institutas (HSFK/PRIF), Tarptautinis strateginių tyrimų institutas (IISS) ir Stokholmo tarptautinis taikos tyrimų institutas (SIPRI). Konsorciumas vykdo šią užduotį vyriausiojo įgaliotinio atsakomybe. Šiuo tikslu vyriausiasis įgaliotinis ir konsorciumas sudaro būtinus susitarimus.
   3.   Valstybės narės ir EIVT siūlo prioritetus ir konkrečias juos dominančias temas, kurie turėtų būti įvertinti konsorciumo mokslinių tyrimų programose ir nagrinėjami darbiniuose dokumentuose ir seminaruose, laikantis Sąjungos politikos.
   3 straipsnis
   1.   1 straipsnio 3 dalyje nurodytą veiklą apimantiems projektams įgyvendinti skiriama orientacinė finansavimo suma yra 3 600 000 EUR.
   2.   Iš 1 dalyje nurodytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai tvarkomos. Šiuo tikslu ji sudaro finansavimo susitarimą su Konsorciumu. Susitarime numatoma, kad konsorciumas turi užtikrinti Sąjungos įnašo matomumą atitinkamai pagal jo dydį.
   4.   Komisija siekia, kad 3 dalyje nurodytas finansavimo susitarimas būtų sudarytas kuo greičiau po šio sprendimo įsigaliojimo. Ji informuoja Tarybą apie sunkumus, kurie kyla minėto proceso metu, ir praneša susitarimo sudarymo datą.
   4 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, parengtą remiantis reguliariomis konsorciumo parengtomis ataskaitomis. Taryba šių ataskaitų pagrindu atlieka įvertinimą.
   2.   Komisija teikia ataskaitas dėl 1 straipsnio 3 dalyje nurodytų projektų finansinių aspektų.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti praėjus 36 mėnesiams po 3 straipsnio 3 dalyje nurodyto finansavimo susitarimo sudarymo.
   Tačiau jis nustoja galioti po 6 mėnesių po jo įsigaliojimo, jei iki to laiko nesudaromas minėtas finansavimo susitarimas.

      Priimta Briuselyje 2014 m. kovo 10 d.

            Tarybos vardu

            Pirmininkas

         G. VROUTSIS

      (1)  2010 m. liepos 26 d. Tarybos sprendimas 2010/430/BUSP dėl Europos ginklų neplatinimo nepriklausomų mokslinių institutų tinklo sukūrimo remiant ES kovos su masinio naikinimo ginklų platinimu strategijos įgyvendinimą (OL L 202, 2010 8 4, p. 5).

      (2)  2010 m. gruodžio 13 d. Tarybos sprendimas 2010/799/BUSP, kuriuo remiamas pasitikėjimo stiprinimo procesas siekiant sukurti Artimųjų Rytų zoną be masinio naikinimo ginklų bei jų siuntimo į taikinį priemonių įgyvendinant ES kovos su masinio naikinimo ginklų platinimu strategiją (OL L 341, 2010 12 23, p. 27).

      (3)  2012 m. liepos 23 d. Tarybos sprendimas 2012/422/BUSP, kuriuo remiamas procesas siekiant sukurti Artimųjų Rytų zoną be branduolinių ir visų kitų masinio naikinimo ginklų (OL L 196, 2012 7 24, p. 67).

      (4)  2013 m. sausio 22 d. Tarybos sprendimas 2013/43/BUSP dėl tolesnės Sąjungos veiklos pagal Europos saugumo strategiją remiant derybas dėl Sutarties dėl prekybos ginklais (OL L 20, 2013 1 23, p. 53).

      PRIEDAS

         EUROPOS GINKLŲ NEPLATINIMO NEPRIKLAUSOMŲ MOKSLINIŲ INSTITUTŲ TINKLAS REMIANT ES KOVOS SU MASINIO NAIKINIMO GINKLŲ PLATINIMU STRATEGIJOS (ES MNG NEPLATINIMO STRATEGIJA) ĮGYVENDINIMĄ

      1.   Tikslai

      Šio sprendimo tikslas – patvirtinti ir toliau įgyvendinti 2008 m. gruodžio 8 d. Tarybos dokumente „Naujos Europos Sąjungos veiksmų kryptys kovojant su masinio naikinimo ginklų ir jų siuntimo į taikinį sistemų platinimu“ nustatytą politinę rekomendaciją. Kaip numatyta šiame dokumente, vykdydama veiksmus kovos su ginklų platinimu srityje Sąjunga galėtų pasinaudoti nevyriausybinio ginklų neplatinimo tinklo parama, suburdama užsienio politikos institucijas ir mokslinių tyrimų centrus, kurie specializuojasi Sąjungos strateginėse srityse, ir tuo pat metu pasinaudodama naudingais jau veikiančiais tinklais. Toks tinklas galėtų apimti ir trečiosiose šalyse veikiančias institucijas, su kuriomis Sąjunga veda konkretų dialogą ginklų neplatinimo klausimais.
      Šis nepriklausomų ginklų neplatinimo mokslinių institutų tinklas toliau skatintų politinį ir su saugumu susijusį dialogą bei ilgalaikę diskusiją dėl priemonių, kaip kovoti su MNG ir jų siuntimo į taikinį sistemų platinimu, ir tarpusavyje susijusiais nusiginklavimo klausimais pilietinėse visuomenėse, ypač tarp ekspertų, mokslininkų ir akademinės bendruomenės narių.
      Tinklas savo darbe turi nagrinėti ir klausimus, susijusius su įprastine ginkluote, įskaitant šaulių ir lengvuosius ginklus (SALW), be kita ko, priemones, užtikrinančias nuolatinį ES kovos su neteisėtu SALW bei jų šaudmenų kaupimu ir prekyba strategijos įgyvendinimą. Kaip numatyta atitinkamoje ES strategijoje, tinklas padės plėtoti naujas Sąjungos veiksmų kryptis, apimančias saugumo klausimų, susijusių su įprastine ginkluote, įskaitant neteisėtą prekybą SALW bei jų šaudmenimis, prevencinius ir reagavimo aspektus. Neteisėtos ir nereguliuojamos prekybos įprastine ginkluote, įskaitant SALW, prevencija taip pat yra vienas iš Sąjungos prioritetų procese, kurio tikslas – Sutartis dėl prekybos ginklais.
      Tinklas galėtų prisidėti prie trečiųjų šalių informuotumo apie problemas, susijusias su MNG platinimu ir įprastine ginkluote, įskaitant neteisėtą prekyba SALW bei jų šaudmenimis ir perteklinį jų kaupimą, ir būtinybę dirbti bendradarbiaujant su Sąjunga ir daugiašaliuose forumuose, visų pirma Jungtinėse Tautose, didinimo, siekiant pasauliniu mastu užkirsti kelią susirūpinimą keliančioms ginklų platinimo programoms ir neteisėtai prekybai SALW bei jų šaudmenimis ir pertekliniam jų kaupimui, atgrasyti nuo susijusių veiksmų, sustabdyti juos ir, jei įmanoma, juos eliminuoti.
      Sąjunga nori remti šį tinklą taip:

                  —

                  rengiant reguliarius Sąjungos seminarus ir prireikus diplomatų ir akademinės bendruomenės ekspertų ad hoc susitikimus, kuriuose nagrinėjami svarbūs įvykiai ir klausimai MNG ir SALW neplatinimo ir nusiginklavimo srityje, siekiant pateikti ataskaitas ir (arba) rekomendacijas vyriausiojo įgaliotinio atstovams;

                  —

                  rengiant pagrindines metines konferencijas ir prireikus parengiamuosius susitikimus, siekiant pateikti ataskaitas ir (arba) rekomendacijas vyriausiojo įgaliotinio atstovams;

                  —

                  toliau palaikant, valdant ir plėtojant interneto platformą ir susijusius socialinius tinklus, kad ginklų neplatinimo mokslinių institutų tinkle būtų sudaromos palankesnės galimybės palaikyti ryšius ir būtų skatinamas dialogas mokslinių tyrimų klausimais;

                  —

                  sudarant palankesnes sąlygas įgyti kompetencijos ir perduoti praktinę patirtį, susijusią su ES ginklų neplatinimo ir nusiginklavimo politika, visoje Sąjungoje ir į trečiąsias šalis.

            2.   Tinklo veiklos organizavimas

      Tinklas yra atviras visiems atitinkamiems Sąjungos ir asocijuotųjų valstybių moksliniams institutams ir mokslinių tyrimų institutams, o jo veikloje visiškai gerbiama Sąjungos nuomonių įvairovė.
      Tinklas toliau sudarys palankesnes sąlygas nevyriausybiniams ekspertams, valstybių narių atstovams ir Sąjungos institucijoms palaikyti tarpusavio ryšius. Tinklas bus pasirengęs užmegzti ryšį su trečiųjų šalių nevyriausybiniais subjektais pagal ES MNG ir SALW strategijas, kurios grindžiamos daugiašališkumo ir tarptautinio bendradarbiavimo koncepcijomis. Tinklo įgaliojimai apima klausimus, susijusius su MNG ir jų siuntimo į taikinį sistemų neplatinimu, nusiginklavimu ir su įprastine ginkluote, įskaitant SALW.
      Atitinkamų Tarybos parengiamųjų organų (CODUN/CONOP/COARM ir t. t.) dalyviai galės su tinklu konsultuotis su ginklų neplatinimu, įprastine ginkluote, įskaitant SALW, susijusiais klausimais, o jų atstovai galės dalyvauti tinklo posėdžiuose. Jei įmanoma, tinklo posėdžiai gali būti rengiami prieš darbo grupių posėdžius arba iš karto po jų.
      Tinklui toliau vadovaus konsorciumas, kurį sudaro FRS, HSFK/PRIF, IISS ir SIPRI ir kuriam bus pavesta vadovauti projektui glaudžiai bendradarbiaujant su vyriausiojo įgaliotinio atstovais.
      ES konsorciumas masinio naikinimo ginklų neplatinimo klausimais, konsultuodamasis su vyriausiojo įgaliotinio atstovais ir valstybėmis narėmis, pakvies dalyvius, turinčius ekspertinių žinių MNG ir įprastinės ginkluotės neplatinimo ir nusiginklavimo politikos srityse, į ekspertų seminarus ir pagrindines metines konferencijas, taip pat paprašys jų pasidalyti savo publikacijomis ir informacija apie savo veiklą tam skirtoje interneto svetainėje.
      3.   Projektų aprašymas

      3.1.   1 projektas. Trijų kasmetinių konsultacinių susitikimų ir iki septynių diplomatų ir akademinės bendruomenės ekspertų ad hoc seminarų, kuriuose parengiama ataskaita ir (arba) rekomendacijos, rengimas

      3.1.1.   Projekto tikslas

      Metinių konsultacinių susitikimų ir ad hoc seminarų tikslas – skatinti Sąjungos ekspertų, pareigūnų ir akademinės bendruomenės narių su saugumu susijusį dialogą apie esamus sunkumus MNG, jų siuntimo į taikinį sistemų ir įprastinės ginkluotės, įskaitant SALW, neplatinimo ir nusiginklavimo srityse. Be to, seminarais turėtų būti skatinamas bendradarbiavimas Sąjungos ginklų neplatinimo nepriklausomų mokslinių institutų, kurie yra Sąjungos valstybėse narėse, tinkle.
      3.1.2.   Projekto rezultatai

                  —

                  Politikos specialistų ir akademinės bendruomenės ekspertų iš valstybių narių, taip pat EIVT ir kitų Sąjungos institucijų specialistų, keitimasis informacija apie dabartines platinimo tendencijas ir jų analizė.

                  —

                  Diskusijos, kokiais būdais ir priemonėmis geriausia įgyvendinti Sąjungos kovos su ginklų platinimu politiką.

                  —

                  Europos ginklų neplatinimo nepriklausomų mokslinių institutų tinklo veiklos skatinimas.

                  —

                  Nepriklausomų Sąjungos mokslinių institutų konstruktyvių atsiliepimų apie kovos su MNG ir SALW platinimu strategijas teikimas Sąjungai ir specialistų pasiūlymų dėl tolesniems moksliniams tyrimams skirtų aktualiausių politikos temų teikimas moksliniams institutams.

                  —

                  Politinėms ataskaitoms skirtų aktualių klausimų ginklų neplatinimo ir nusiginklavimo srityje nustatymas.

                  —

                  Vyriausiojo įgaliotinio atstovams teiktinų politinių ataskaitų, taip pat rekomendacijų dėl veiksmų rengimas. Šios ataskaitos būtų išplatintos atitinkamoms Sąjungos institucijoms ir valstybėms narėms.

            3.1.3.   Projekto aprašymas

      Projektu numatoma suorganizuoti tris kasmetinius konsultacinius susitikimus bei iki septynių ad hoc ekspertų seminarų ir parengti atitinkamas ataskaitas ir (arba) rekomendacijas.
      Šių renginių darbotvarkė bus parengta glaudžiai bendradarbiaujant su Tarybos BUSP darbo grupėmis ginklų neplatinimo ir nusiginklavimo (CODUN/CONOP/CODUN Space), SALW ir įprastinės ginkluotės gabenimo (COARM ir COARM ATT) srityse. Seminaruose turėtų būti nagrinėjamos trumpojo ir vidutinio laikotarpio problemos, kylančios Sąjungos ginklų neplatinimo ir nusiginklavimo srityse, šių ginklų kategorijų atžvilgiu: MNG ir jų siuntimo į taikinį priemonių, įprastinės ginkluotės, įskaitant SALW, ir naujų rūšių ginklų ir siuntimo į taikinį sistemų. Šiais susitikimais visų pirma turėtų būti sudaroma galimybė Sąjungos sprendimus priimantiems asmenims daugiausia dėmesio skirti ilgesnio laikotarpio uždaviniams ir tendencijoms šių ginklų srityje, taip pat kitiems klausimams, kurie peržengia jų įprastos kasdienės veiklos ribas.
      Kasmetiniai konsultaciniai susitikimai trunka 1,5 dienos, ir numatoma, kad juose turėtų dalyvauti iki 100 asmenų iš Sąjungos mokslinių institutų, valstybių narių ir Sąjungos institucijų, kurių specializacija yra ginklų neplatinimo ir įprastinės ginkluotės, įskaitant SALW, klausimai. Šie seminarai turėtų būti rengiami pirmiausia siekiant sudaryti galimybę Sąjungos ginklų neplatinimo moksliniams institutams, Sąjungai bei jos valstybėms narėms konsultuotis tarpusavyje.

         Ad hoc seminarai trunka iki 2 dienų, ir numatoma, kad juose turėtų dalyvauti iki 45 asmenų, dalyvių skaičių nustatant kiekvienu konkrečiu atveju. Šie seminarai turėtų būti rengiami pirmiausia siekiant sudaryti galimybę Sąjungos ginklų neplatinimo moksliniams institutams, Sąjungai bei jos valstybėms narėms ad hoc konsultuotis tarpusavyje, siekiant apsvarstyti pagrindinius įvykius ir Sąjungos politikos galimybes, taip pat jais turėtų būti sudaroma galimybė Sąjungos moksliniams institutams, valstybėms narėms ir Sąjungos institucijoms skleisti informaciją tikslinei auditorijai Sąjungoje ir už jos ribų.
      Kasmetiniai konsultaciniai susitikimai turėtų vykti Briuselyje, o iki trijų ad hoc ekspertų seminarų galėtų būti surengta ne Sąjungoje.
      3.2.   2 projektas. Pagrindinės metinės konferencijos (su ataskaita ir (arba) rekomendacijomis) organizavimas

      3.2.1.   Projekto tikslas

      Pagrindinėse metinėse ginklų neplatinimo ir nusiginklavimo konferencijose, kuriose dalyvauja vyriausybių ekspertai ir nepriklausomi Sąjungos, asocijuotų valstybių bei trečiųjų šalių moksliniai institutai ir kiti akademinės bendruomenės specialistai, bus aptariamos bei nustatomos kovos su MNG ir jų siuntimo į taikinį sistemų platinimu tolesnės priemonės, ir tarpusavyje susiję nusiginklavimo tikslai, taip pat nagrinėjamos su įprastine ginkluote susijusios problemos, įskaitant kovą su neteisėta prekyba SALW bei jų šaudmenimis ir pertekliniu jų kaupimu. Metine konferencija, kuri yra svarbiausias projekto renginys, bus atkreiptas didesnis tarptautinės bendruomenės dėmesys į ES MNG neplatinimo strategiją ir Sąjungos institucijų dedamas jos įgyvendinimo pastangas, taip pat į susijusį valstybių narių nepriklausomų mokslinių institutų ir akademinės bendruomenės ekspertų darbą.
      Metinėmis konferencijomis taip pat bus padėta stiprinti Europos mokslinių institutų, kurie specializuojasi su ginklų neplatinimu susijusiose srityse, vaidmenį bei sanglaudą ir didinti jų ir kitų institucijų, be kita ko, nuodugnių ekspertinių žinių ginklų neplatinimo srityje neturinčiose pasaulio dalyse, pajėgumus.
      Metinėse konferencijose ir visuose parengiamuosiuose susitikimuose bus sprendžiami su ginklų neplatinimu susiję klausimai, kurie yra itin aktualūs EIVT veiklai. Remiantis šių diskusijų ir konsorciumo prižiūrimo kito darbo rezultatais, bus parengtos vyriausiojo įgaliotinio atstovams skirtos politinės atskaitos ir rekomendacijos dėl veiksmų. Ataskaita būtų išplatinta atitinkamoms Sąjungos institucijoms bei valstybėms narėms ir paskelbta internete.
      3.2.2.   Projekto rezultatai

                  —

                  Didelės svarbos Europos vadovaujamos tarptautinės ginklų neplatinimo ir nusiginklavimo konferencijos, kuri taptų svarbiausia vieta, kurioje būtų skatinamos strateginės diskusijos dėl kovos su MNG ir jų siuntimo į taikinį sistemų platinimu priemonių, ir tarpusavyje susijusių nusiginklavimo tikslų sprendžiant su įprastine ginkluote susijusias problemas, įskaitant kovą su neteisėta prekyba SALW bei jų šaudmenimis ir pertekliniu jų kaupimu, įsteigimas.

                  —

                  MNG ir SALW neplatinimo srities Sąjungos politikos ir cheminių, biologinių, radiologinių ar branduolinių (ChBRB) veiksmų matomumo tarp trečiųjų šalių vyriausybių pareigūnų, akademinės bendruomenės ir pilietinės visuomenės atstovų ir jų informuotumo apie šią politiką ir veiksmus didinimas.

                  —

                  Europos ginklų neplatinimo nepriklausomų mokslinių institutų tinklo vaidmens ir sanglaudos, taip pat Sąjungos vaidmens šioje srityje propagavimas ir ginklų neplatinimo srities ekspertinių žinių skleidimas šalyse, kuriose jos nėra pakankamos, įskaitant trečiąsias šalis.

                  —

                  Politinių ataskaitų ir (arba) rekomendacijų dėl veiksmų, kurios sustiprintų ES MNG ir SALW strategijų įgyvendinimą ir būtų naudingas pagrindas Sąjungos ir tarptautinės bendruomenės veiksmams, susijusiems su ginklų neplatinimu ir įprastine ginkluote, pateikimas.

                  —

                  Sąjungos institucijų, valstybių narių, pilietinės visuomenės ir trečiųjų šalių informuotumo ir žinių apie grėsmes, susijusias su MNG ir jų siuntimo į taikinį priemonėmis, didinimas, kad jie galėtų geriau numatyti šias grėsmes.

            3.2.3.   Projekto aprašymas

      Projektu numatoma suorganizuoti pagrindines metines konferencijas, prireikus ir parengiamuosius susitikimus, ir parengti atitinkamas ataskaitas ir (arba) rekomendacijas.

                  —

                  Kasmetinė 1,5 dienos trukmės konferencija Briuselyje, kurioje dalyvautų iki 300 ginklų neplatinimo, nusiginklavimo, ginklų kontrolės ir įprastinės ginkluotės, įskaitant SALW, srities ekspertų iš Sąjungos, asocijuotųjų valstybių ir trečiųjų šalių mokslinių institutų, akademinės bendruomenės ir vyriausybių.

                  —

                  Dėmesys naujos kartos specialistų, be kita ko, iš ne Europos ir Šiaurės Amerikos šalių, kurie bus pakviesti dieną prieš konferenciją arba dieną po konferencijos dalyvauti specializuotame mokyme ir apsilankyti atitinkamose ES institucijose, rengimui.

                  —

                  Politinės ataskaitos ir (arba) rekomendacijos dėl veiksmų, kurios paskatintų ES MNG ir SALW strategijų įgyvendinimą.

            3.3.   3 projektas. Pagalbos tarnybos sukūrimas ir valdymas

      3.3.1.   Projekto tikslas

      Sukurti ir valdyti konsorciume pagalbos tarnybą, kuri teiktų ad hoc konsultacijas įvairiais ginklų neplatinimo ir nusiginklavimo klausimais, tiek neįprastinės, tiek įprastinės ginkluotės srityse, ir kuri teiktų informaciją ir padėtų planuoti EIVT politikos veiksmus sprendžiant konkrečius ir skubius klausimus.
      3.3.2.   Projekto rezultatai

                  —

                  EIVT pateiktų ad hoc mokslinių tyrimų prašymų konkrečiais klausimais, į kuriuos atsakoma per dvi savaites, tvarkymas.

                  —

                  Konsorciumo mokslinių institutų ir EIVT ad hoc dialogo konkrečiomis temomis skatinimas.

                  —

                  Galimybių sudarymas EIVT trumpą laiką ir kartais pateikiant klausimus remtis konsorciumo ad hoc konsultacijoms ir moksliniams tyrimams skirtais ištekliais.

            3.3.3.   Projekto aprašymas

      Projekte numatoma per dviejų savaičių laikotarpį EIVT prašymu pateikti iki dvidešimties 5–10 puslapių apimties ekspertų dokumentų einamaisiais ginklų neplatinimo ir nusiginklavimo klausimais, remiantis esamos akademinės literatūros apžvalga (nenauji moksliniai tyrimai).
      3.4.   4 projektas. Interneto platformos valdymas ir plėtojimas

      3.4.1.   Projekto tikslas

      Prižiūrint ir plėtojant interneto svetainę bus sudarytos palankesnės sąlygos palaikyti ryšius laikotarpiu tarp tinklo posėdžių ir bus skatinamas ginklų neplatinimo mokslinių institutų dialogas mokslinių tyrimų klausimais. Sąjungos institucijoms ir valstybėms narėms taip pat galėtų būti naudinga speciali svetainė, kurioje tinklo dalyviai galėtų laisvai keistis informacija, dalytis mintimis ir skelbti savo tyrimus MNG ir jų siuntimo į taikinį priemonių neplatinimo klausimais bei įprastinės ginkluotės, įskaitant SALW, klausimais. Svetainę ir toliau papildys el. naujienlaiškis. Projektu bus sudaryta galimybė internete stebėti tolesnę su renginiais susijusią veiklą ir Europoje vykdomus mokslinius tyrimus. Juo bus prisidedama prie veiksmingos mokslinių tyrimų rezultatų sklaidos mokslinių institutų bendruomenėje ir tarp vyriausybių. Tai leis geriau numatyti ir atpažinti grėsmes, susijusias su MNG ir jų siuntimo į taikinį priemonių platinimu bei įprastine ginkluote, įskaitant neteisėtą prekybą SALW bei jų šaudmenimis ir perteklinį jų kaupimą.
      3.4.2.   Projekto rezultatai

                  —

                  Platformos, kurioje ginklų neplatinimo moksliniai institutai galėtų nuolat dalytis nepriklausomomis nuomonėmis ir MNG platinimo bei įprastinės ginkluotės, įskaitant SALW, klausimų analizės rezultatais, tvarkymas.

                  —

                  Esamo nepriklausomų mokslinių institutų tinklo plėtimas, valdymas ir atnaujinimas.

                  —

                  Geresnio pilietinės visuomenės supratimo apie Sąjungos kovos su MNG ir SALW platinimu strategijas skatinimas ir sąsajų tarp Sąjungos ir mokslinių institutų tinklo užtikrinimas.

                  —

                  Galimybės nuolat nemokamai parsisiųsti tinklo posėdžių dokumentus ir nepriklausomų mokslinių institutų, kurie pageidautų nemokamai dalytis savo mokslinių tyrimų rezultatais, dokumentus sudarymas.

                  —

                  Sąjungos institucijų, valstybių narių, pilietinės visuomenės ir trečiųjų šalių informuotumo ir žinių apie grėsmes, susijusias su įprastine ginkluote, MNG ir jų siuntimo į taikinį priemonėmis, didinimas, kad jie galėtų geriau numatyti šias grėsmes.

            3.4.3.   Projekto aprašymas

                  —

                  Galėtų būti plėtojama galimybė naudoti, jei įmanoma ir tikslinga, socialiniuose tinkluose naudojamos rūšies technologijas, siekiant tinklo dalyviams sudaryti sąlygas aktyviai palaikyti ryšius ir keistis informacija internetu pažįstamoje aplinkoje.

                  —

                  Projektui vadovaujantis konsorciumas bus atsakingas ir už žiniatinklio svetainės prieglobą, kūrimą ir tinklavietės techninę priežiūrą.

                  —

                  Bus reguliariai sekama ir atitinkamais dokumentais iliustruojama Sąjungos politika, susijusi su MNG platinimo ir įprastinės ginkluotės klausimais, įskaitant SALW.

                  —

                  Konkrečiais istoriniais įrašais bus propaguojami ir remiami ES konsorciumo masinio naikinimo ginklų neplatinimo klausimais leidiniai.

                  —

                  Bus propaguojamos ir tinklavietėje pristatomos ES konsorciumo masinio naikinimo ginklų neplatinimo klausimais organizuojamos konferencijos (informaciniai dokumentai, darbotvarkės, pranešimai, atitinkamais atvejais viešų posėdžių vaizdo įrašai).

                  —

                  Kas du mėnesius bus leidžiamas el. naujienlaiškis, kuriame bus pateikiamos Sąjungos su ginklų neplatinimu susijusios institucinės naujienos ir pristatomas tinklo mokslinių tyrimų centrų akademinis darbas.

                  —

                  Kiekvieną mėnesį bus skelbiamos specialios ataskaitos svarbiausiais klausimais, susijusiais su MNG platinimu ir įprastine ginkluote, įskaitant SALW.

            3.5.   5 projektas. Leidiniai

      3.5.1.   Projekto tikslas

                  —

                  Pateikti iki dvidešimties politikos dokumentų klausimais, susijusiais su MNG ir jų siuntimo į taikinį sistemų ir SALW neplatinimu ir nusiginklavimu.

                  —

                  Teikti informaciją ir analizes, kuriomis galėtų būti remiamasi su politikos ir saugumo klausimais susijusiame dialoge dėl kovos su MNG ir jų siuntimo į taikinį sistemų platinimu priemonių, visų pirma tarp ekspertų, mokslininkų ir akademinės bendruomenės narių.

                  —

                  Pateikti informacijos šaltinių, kuriais atitinkamų parengiamųjų Tarybos organų dalyviai galėtų naudotis diskusijoje dėl ES ginklų neplatinimo politikos ir praktikos.

                  —

                  Pateikti idėjų, informacijos ir analizės rezultatų, kurie gali būti naudingi rengiant Sąjungos lygio veiksmus ginklų neplatinimo srityje.

            3.5.2.   Projekto rezultatai

                  —

                  Su politikos ir saugumo klausimais susijusio dialogo dėl kovos su MNG ir jų siuntimo į taikinį sistemų platinimu priemonių, visų pirma tarp ekspertų, mokslininkų ir akademinės bendruomenės narių, skatinimas.

                  —

                  Pilietinės visuomenės ir vyriausybių informuotumo, žinių apie klausimus, susijusius su ES ginklų neplatinimo ir nusiginklavimo politika, ir jų supratimo didinimas.

                  —

                  Politinių ir (arba) veiklos politikos galimybių pateikimas vyriausiajam įgaliotiniui, Sąjungos institucijoms ir valstybėms narėms.

                  —

                  Idėjų, informacijos ir analizės rezultatų, kurie gali būti naudingi rengiant Sąjungos lygio veiksmus ginklų neplatinimo srityje, pateikimas.

            3.5.3.   Projekto aprašymas

      Projektu numatoma parengti ir paskelbti iki dvidešimties politikos dokumentų. Politikos dokumentus parengs konsorciumas arba jie bus parengti šio konsorciumo užsakymu, ir jie nebūtinai atspindės Sąjungos institucijų ar valstybių narių nuomonę.
      Politikos dokumentuose bus aptariami klausimai, kuriuos pavesta spręsti konsorciumui. Kiekviename dokumente bus suformuluotos politinės ir (arba) veiklos politikos galimybės.
      Politikos dokumentai bus rengiami tokiu formatu ir stiliumi, kad jie būtų prieinami tikslinei auditorijai ir lengvai suprantami.
      Visi politikos dokumentai bus paskelbti konsorciumo interneto svetainėje.
      3.6.   6 projektas. Švietimas

      3.6.1.   Projekto tikslas

                  —

                  Didinti kitos kartos mokslininkų ir specialistų gebėjimus ginklų neplatinimo politikos ir programavimo srityje.

                  —

                  Sąjungoje ir trečiosiose šalyse gilinti išsamias žinias apie ES ginklų neplatinimo ir nusiginklavimo politiką.

                  —

                  Kurti jaunų specialistų ir akademinės bendruomenės narių tinklus regioniniu lygiu ten, kur Sąjunga turi svarbių ginklų neplatinimo interesų.

                  —

                  Atnaujinti ir išplėsti ekspertines žinias MNG ir SALW klausimais Sąjungoje ir šalyse partnerėse.

                  —

                  Pateikti Sąjungos institucijoms, valstybėms narėms ir ES ginklų neplatinimo tinklui naujų idėjų ir analizės rezultatų ginklų neplatinimo srityje.

            3.6.2.   Projekto rezultatai

                  —

                  Pagrindai siekiant sukurti internetinę švietimo priemonę, kur būtų pateikta pavyzdinė mokymo programa ginklų neplatinimo ir nusiginklavimo klausimais ir kuri galėtų pradėti veikti praėjus 24 mėnesiams po sutarties taikymo pradžios.

                  —

                  Kitos kartos mokslininkų ir specialistų gebėjimų ginklų neplatinimo politikos ir programavimo srityje didinimas.

                  —

                  išsamių žinių Sąjungoje ir trečiosiose šalyse apie ES ginklų neplatinimo ir nusiginklavimo politiką gilinimas.

                  —

                  Jaunų specialistų ir akademinės bendruomenės narių tinklų kūrimas ir palankesnių sąlygų praktiniam bendradarbiavimui sudarymas.

                  —

                  Daugiau ekspertinių žinių MNG ir SALW neplatinimo bei nusiginklavimo klausimais Sąjungoje ir trečiosiose šalyse.

                  —

                  Naujų idėjų ginklų neplatinimo srityje teikimas Sąjungos institucijoms, valstybėms narėms, šalims partnerėms ir ES ginklų neplatinimo tinklui.

            3.6.3.   Projekto aprašymas

      Projektu numatoma, kad konsorciumas organizuos stažuotę iki 48 pirmosios studijų pakopos studentų arba jaunų diplomatų laikotarpiu iki trijų mėnesių. Stažuotės metu vyks paskaitos, diskusijų sesijos, struktūrinis skaitymas ir bus dalyvaujama projekte, kurį vykdo mažiausiai du konsorciumo institutai. Mokymo programa apims ir trumpesnius modulius, kad prireikus būtų užtikrintas lankstumas. Visi studentai bus kviečiami dalyvauti konsorciumo rengiamose konferencijose ir seminaruose.
      Galiausiai projektu bus siekiama padėti pagrindus tam, kad būtų sukurta internetinė švietimo priemonė, kur būtų pateikta pavyzdinė mokymo programa ginklų neplatinimo ir nusiginklavimo klausimais. Internetinė švietimo priemonė turi apimti įvairius su įprastine ir neįprastine ginkluote susijusius klausimus ir turi būti pritaikoma įvairiai tikslinei auditorijai (jauniems diplomatams, žurnalistams, pirmosios ir antrosios studijų pakopų studentams iš Europos ir ne Europos).. Priklausomai nuo turinio jautrumo gali būti reikalaujama patikimumo patikrinimo. Taip pat turėtų būti užtikrinta galimybė integruoti internetinę švietimo priemonę į universitetų magistro programas ir ji turėtų būti įprastinės iš viso 15 pamokų trukmės. Tai atitinka vieno pirmosios pakopos studijų semestro kreditų skaičių ir, be to, tenkina kitai auditorijai keliamus reikalavimus.
      4.   Trukmė

      Bendra numatoma projektų įgyvendinimo trukmė – 36 mėnesiai.
      5.   Naudos gavėjai

      5.1.   Tiesioginiai naudos gavėjai

      Europos saugumo strategijoje ir ES kovos su MNG platinimu strategijoje nustatyta, kad Sąjungos saugumui potencialiai didžiausią grėsmę kelia tiek valstybių, tiek ne valstybių subjektų vykdomas MNG platinimas. Panašiai ir ES kovos su SALW platinimu strategijoje pripažinta, kad neteisėta prekyba SALW bei jų šaudmenimis ir perteklinis jų kaupimas kelia didelę grėsmę tarptautinei taikai ir saugumui. Siūlomi projektai yra naudingi siekiant BUSP tikslų ir padeda įgyvendinti Europos saugumo strategijoje nustatytus strateginius tikslus.
      5.2.   Netiesioginiai naudos gavėjai

      Šių projektų netiesioginiai naudos gavėjai yra:

                  a)

                  Sąjungos ir trečiųjų šalių nepriklausomi moksliniai institutai ir akademinės bendruomenės nariai, kurie specializuojasi ginklų neplatinimo ir įprastinės ginkluotės, įskaitant SALW, klausimų srityje;

                  b)

                  Sąjungos institucijos, įskaitant švietimo institucijas, studentus ir visus kitus internetinės švietimo priemonės naudotojus;

                  c)

                  valstybės narės;

                  d)

                  trečiosios šalys.

            6.   Dalyvaujančios trečiosios šalys

      Projektai bus visiškai finansuojami pagal šį sprendimą. Tinklo ekspertai gali būti laikomi dalyvaujančia trečiąja šalimi. Jie dirbs laikydamiesi savo tipinių taisyklių.
      7.   Procedūriniai aspektai, koordinavimas ir iniciatyvinis komitetas

      Šio projekto iniciatyvinį komitetą sudarys vyriausiojo įgaliotinio atstovas ir šio priedo 8 punkte nurodytas projektą įgyvendinantis subjektas. Iniciatyvinis komitetas reguliariai, bent kartą per 6 mėnesius, peržiūrės šio sprendimo įgyvendinimą, be kita ko, pasitelkdamas elektronines ryšio priemones.
      8.   Projektą įgyvendinantis subjektas

      Šio sprendimo techninis įgyvendinimas bus pavestas konsorciumui; jis savo užduotį vykdys kontroliuojant vyriausiajam įgaliotiniui. Vykdydamas savo veiklą konsorciumas atitinkamais atvejais bendradarbiaus su vyriausiuoju įgaliotiniu, valstybėmis narėmis ir kitomis susitariančiomis valstybėmis bei tarptautinėmis organizacijomis.


title: 2006/873/EB: 2006 m. lapkričio 20 d. Tarybos sprendimas dėl Europos sutarties, steigiančios Europos Bendrijų bei jų valstybių narių ir Rumunijos asociaciją, protokolo dėl pramoninių prekių atitikties vertinimo ir pripažinimo (PECA) sudarymo

text:
5.12.2006

               LT

               Europos Sąjungos oficialusis leidinys

               L 337/43

      TARYBOS SPRENDIMAS

   2006 m. lapkričio 20 d.
   dėl Europos sutarties, steigiančios Europos Bendrijų bei jų valstybių narių ir Rumunijos asociaciją, protokolo dėl pramoninių prekių atitikties vertinimo ir pripažinimo (PECA) sudarymo
   (2006/873/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmu sakiniu, 300 straipsnio 3 dalies pirmos pastraipos pirmu sakiniu ir 300 straipsnio 4 dalimi,
   atsižvelgdama į Komisijos pasiūlymą,
   kadangi:

               (1)

               Europos sutartis, steigianti Europos Bendrijų bei jų valstybių narių ir Rumunijos asociaciją (1), įsigaliojo 1995 m. vasario 1 d.

               (2)

               Europos sutarties 75 straipsnio 2 dalyje numatyta, kad bendradarbiavimu standartizavimo ir atitikties vertinimo srityse siekiama sudaryti susitarimus dėl abipusio pripažinimo.

               (3)

               Europos sutarties 110 straipsnyje numatyta, kad Asociacijos taryba gali perduoti bet kokius savo įgaliojimus Asociacijos komitetui.

               (4)

               1994 m. gruodžio 19 d. Tarybos ir Komisijos sprendimo 94/907/EB, EAPB, Euratomas dėl Europos Bendrijų bei jų valstybių narių ir Rumunijos Europos sutarties sudarymo (2) 2 straipsnyje apibrėžtos Bendrijos sprendimų priėmimo procedūros ir Bendrijos pozicijos Asociacijos taryboje ir Asociacijos komitete pateikimo tvarka.

               (5)

               Europos sutarties, steigiančios Europos Bendrijų bei jų valstybių narių ir Rumunijos asociaciją, protokolas dėl pramoninių prekių atitikties vertinimo ir pripažinimo (PECA) buvo pasirašytas Bendrijos vardu Bukarešte 2006 m. spalio 27 d. ir turėtų būti patvirtintas.

               (6)

               Turėtų būti nustatytos vidaus procedūros, užtikrinančios tinkamą protokolo veikimą.

               (7)

               Būtina įgalioti Komisiją, pasikonsultavus su Tarybos paskirtu specialiu komitetu, siūlyti tam tikrus techninius protokolo pakeitimus ir priimti tam tikrus sprendimus dėl jo įgyvendinimo,

         NUSPRENDĖ:
   1 straipsnis
   Europos sutarties, steigiančios Europos Bendrijų bei jų valstybių narių ir Rumunijos asociaciją, protokolas dėl pramoninių prekių atitikties vertinimo ir pripažinimo (PECA) (toliau – protokolas), taip pat kartu su juo pateikiama deklaracija yra patvirtinami Europos bendrijos vardu.
   Protokolo ir deklaracijos tekstas yra pridedamas prie šio sprendimo (3).
   2 straipsnis
   Tarybos pirmininkas Bendrijos vardu perduoda diplomatinę notą, numatytą protokolo 17 straipsnyje (4), dėl protokolo įsigaliojimo.
   3 straipsnis
   1.   Komisija, pasikonsultavusi su Tarybos paskirtu specialiu komitetu:

               a)

               vykdo įstaigų notifikavimą, pripažinimą, laikiną įgaliojimų sustabdymą ir jų atšaukimą, skiria bendras grupes ar ekspertų grupes pagal protokolo 10, 11 straipsnius ir 14 straipsnio c punktą;

               b)

               organizuoja konsultacijas, keitimąsi informacija, teikia prašymus dėl patikrinimo ir dalyvavimo tokiuose patikrinimuose pagal protokolo 3, 11, 12 straipsnius, 14 straipsnio d ir e punktus bei priedų III ir IV skirsnius;

               c)

               jeigu reikia, atsako į prašymus pagal protokolo 11 straipsnį ir priedų III ir IV skirsnius.

         2.   Pasikonsultavusi su 1 dalyje minėtu specialiu komitetu, Komisija nustato, kokios pozicijos turi laikytis Bendrija Asociacijos taryboje ir atitinkamais atvejais Asociacijos komitete dėl:

               a)

               priedų pakeitimų pagal protokolo 14 straipsnio a punktą;

               b)

               protokolo papildymo naujais priedais pagal protokolo 14 straipsnio b punktą;

               c)

               sprendimų, esant nesutarimams dėl patikrinimo rezultatų ir notifikuotosios įstaigos įgaliojimų visiško ar laikino sustabdymo pagal protokolo 11 straipsnio antrą ir trečią pastraipas;

               d)

               priemonių, kurių imtasi taikant protokolo priedų IV skirsnyje numatytas apsaugos sąlygas;

               e)

               priemonių dėl pramoninių prekių, abipusiškai pripažįstamų pagal protokolo 4 straipsnį, patikros, pardavimo laikino sustabdymo ar atšaukimo.

         3.   Visais kitais atvejais Bendrijos poziciją dėl šio protokolo klausimų Asociacijos taryboje ir atitinkamais atvejais Asociacijos komitete nustato Taryba, spręsdama kvalifikuota balsų dauguma ir remdamasi Komisijos pasiūlymu.

      Priimta Briuselyje, 2006 m. lapkričio 20 d.

            Tarybos vardu

            Pirmininkas

         J. KORKEAOJA

      (1)  OL L 357, 1994 12 31, p. 2.

      (2)  OL L 357, 1994 12 31, p. 1.

      (3)  Žr. šio Oficialiojo leidinio p. 33.

      (4)  Protokolo įsigaliojimo datą Tarybos generalinis sekretoriatas paskelbs Europos Sąjungos oficialiajame leidinyje.


title: 2008/725/EB: 2008 m. rugsėjo 15 d. Tarybos sprendimas dėl Regionų komiteto Vokietijai atstovaujančio nario skyrimo

text:
16.9.2008

               LT

               Europos Sąjungos oficialusis leidinys

               L 247/23

      TARYBOS SPRENDIMAS

   2008 m. rugsėjo 15 d.
   dėl Regionų komiteto Vokietijai atstovaujančio nario skyrimo
   (2008/725/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Vokietijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1).

               (2)

               Atsistatydinus Willi STÄCHELE tapo laisva Regionų komiteto nario vieta,

         NUSPRENDĖ:
   1 straipsnis
   Regionų komiteto nariu likusiam kadencijos laikui iki 2010 m. sausio 25 d. skiriamas:
   Prof. Dr. Wolfgang REINHART, Badeno-Viurtembergo federalinių ir Europos reikalų ministras.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2008 m. rugsėjo 15 d.

            Tarybos vardu

            Pirmininkas

         B. KOUCHNER

      (1)  OL L 56, 2006 2 25, p. 75.


title: 2003 m. gruodžio 22 d. Tarybos sprendimas dėl Europos bendrijos ir Maroko Karalystės mokslinio ir technologinio bendradarbiavimo susitarimo sudarymo

text:
Svarbus teisinis pranešimas

|

32004D0126

Oficialusis leidinys L 037 , 10/02/2004 p. 0008 - 0008

		Tarybos sprendimas2003 m. gruodžio 22 d.dėl Europos bendrijos ir Maroko Karalystės mokslinio ir technologinio bendradarbiavimo susitarimo sudarymo(2004/126/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 170 straipsnį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalimi,atsižvelgdama į Komisijos pasiūlymą,atsižvelgdama į Europos Parlamento nuomonę [1],kadangi:(1) Komisija Bendrijos vardu derėjosi dėl Susitarimo dėl mokslinio ir technologinio bendradarbiavimo su Maroko Karalyste,(2) 2003 m. birželio 26 d. Salonikuose šis susitarimas buvo pasirašytas Bendrijos vardu numatant galimą jo sudarymą vėliau.(3) Šis susitarimas turėtų būti patvirtintas,NUSPRENDĖ:1 straipsnisBendrijos vardu patvirtinamas Europos bendrijos ir Maroko Karalystės mokslinio ir technologinio bendradarbiavimo susitarimas.Susitarimo tekstas pridedamas prie šio sprendimo.2 straipsnisTarybos pirmininkas, veikdamas Bendrijos vardu, pateikia susitarimo 7 straipsnyje numatytą pranešimą [2].Priimta Briuselyje, 2003 m. gruodžio 22 d.Tarybos varduPirmininkasA. Matteoli[1] 2003 m. gruodžio 4 d. pateikta nuomonė (dar nepaskelbta Oficialiajame leidinyje).[2] Susitarimo įsigaliojimo datą Tarybos Generalinis sekretorius paskelbs Europos Sąjungos oficialiajame leidinyje.--------------------------------------------------


title: 2008 m. lapkričio 18 d. Politinio ir saugumo komiteto sprendimas ATALANTA/1/2008 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo (ATALANTA), ES pajėgų vado skyrimo

text:
27.11.2008

               LT

               Europos Sąjungos oficialusis leidinys

               L 317/24

      POLITINIO IR SAUGUMO KOMITETO SPRENDIMAS ATALANTA/1/2008
   2008 m. lapkričio 18 d.
   dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo (ATALANTA), ES pajėgų vado skyrimo
   (2008/888/BUSP)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 25 straipsnio trečią pastraipą,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1) (ATALANTA), ypač į jų 6 straipsnį,
   kadangi:

               (1)

               Pagal Bendrųjų veiksmų 2008/851/BUSP 6 straipsnį Taryba įgaliojo Politinį ir saugumo komitetą (PSK) priimti sprendimus dėl Europos Sąjungos pajėgų vado skyrimo.

               (2)

               Europos Sąjungos operacijos vadas rekomendavo komandorą Antonios PAPAIOANNOU skirti Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo, ES pajėgų vadu.

               (3)

               Europos Sąjungos karinis komitetas pritarė šiai rekomendacijai.

               (4)

               Pagal Protokolo dėl Danijos pozicijos, pridėto prie Europos Sąjungos sutarties ir Europos bendrijos steigimo sutarties, 6 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         NUSPRENDĖ:
   1 straipsnis
   Komandoras Antonios PAPAIOANNOU skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų apiplėšimų jūroje prie Somalio krantų ir jų prevencijos bei sustabdymo, Europos Sąjungos pajėgų vadu.
   2 straipsnis
   Šis sprendimas įsigalioja 2008 m. lapkričio 18 d.

      Priimta Briuselyje, 2008 m. lapkričio 18 d.

            Politinio ir saugumo komiteto vardu

            Pirmininkė

         C. ROGER

      (1)  OL L 301, 2008 11 12, p. 33.


title: 2010 m. gruodžio 13 d. ir 2011 m. vasario 14 d. Europos Parlamento biuro sprendimas, kuriuo iš dalies keičiamos Europos Parlamento narių statuto įgyvendinimo taisyklės

text:
16.2.2011

               LT

               Europos Sąjungos oficialusis leidinys

               C 49/2

         EUROPOS PARLAMENTO BIURO SPRENDIMAS
   2010 m. gruodžio 13 d. ir 2011 m. vasario 14 d.
   kuriuo iš dalies keičiamos Europos Parlamento narių statuto įgyvendinimo taisyklės
   2011/C 49/02
   EUROPOS PARLAMENTO BIURAS,
   atsižvelgdamas į Sutartį dėl Europos Sąjungos veikimo, ypač į jos 223 straipsnio 2 dalį,
   atsižvelgdamas į Europos Parlamento narių statutą (1) (toliau – Statutas),
   atsižvelgdamas į Europos Parlamento darbo tvarkos taisyklių 8 ir 23 straipsnius,
   kadangi:

               (1)

               Pagal Europos Parlamento narių statuto įgyvendinimo taisykles (2) (toliau – įgyvendinimo taisyklės) prireikus Biuras turi kasmet indeksuoti išmoką, skirtą kompensuoti Parlamento nario išlaidas padėjėjo paslaugoms, taikydamas jungtinį indeksą, kurį susitarimu su valstybių narių nacionalinėmis statistikos tarnybomis nustatė Eurostatas, vadovaudamasi Europos Sąjungos pareigūnų tarnybos nuostatų, numatytų Reglamente (EEB, Euratomas, EAPB) Nr. 259/68 (3), 65 straipsniu. Tas indeksavimas gali būti atliekamas atgaline data nuo metų, kuriais taikomas atitinkamas indeksas, liepos mėnesio. Šia procedūra siekiama užtikrinti, kad išmoka, skirta kompensuoti Parlamento nario išlaidas padėjėjo paslaugoms, atitiktų akredituotų padėjėjų darbo užmokesčio pokyčius. Reglamentu (ES, Euratomas) Nr. 1190/2010 (4) Taryba iš dalies pakeitė Reglamentą (ES, Euratomas) Nr. 1296/2009 (5), atsižvelgdama į Teisingumo Teismo sprendimą byloje C-40/10 (6), ir nuo 2009 m. liepos 1 d. patikslino Europos Sąjungos pareigūnų ir kitų Europos Sąjungos tarnautojų darbo užmokestį ir pensijas bei jiems taikytinus korekcinius koeficientus. Taigi būtina atitinkamai nuo 2009 m. liepos 14 d. patikslinti išmokas, skirtas kompensuoti Parlamento nario išlaidas padėjėjo paslaugoms. Pakeitus šios išmokos dydį, taip pat reikėtų patikslinti padidintą išmoką, skirtą kompensuoti Parlamento nario išlaidas padėjėjo paslaugoms, dėl kurios buvo susitarta 2010 finansinių metų Europos Sąjungos taisomajame biudžete Nr. 1 (7), ir naujas išmokos sumos dydis turėtų būti taikomas nuo tos pačios dienos, kaip ir pirminė padidinta suma, t. y. 2010 m. gegužės 1 d. Reglamentu (ES) Nr. 1239/2010 (8) Taryba nuo 2010 m. liepos 1 d. patikslino Europos Sąjungos pareigūnų ir kitų Europos Sąjungos tarnautojų darbo užmokestį ir pensijas bei jiems taikytinus korekcinius koeficientus. Taigi būtina atitinkamai nuo 2010 m. liepos 1 d. patikslinti išmokas, skirtas kompensuoti Parlamento nario išlaidas padėjėjo paslaugoms.

               (2)

               Įgyvendinimo taisyklėse taip pat numatyta, kad Biuras gali indeksuoti Parlamento narių kelionės išlaidoms bei bendroms išlaidoms kompensuoti skirtas išmokas ir dienpinigius iki didžiausios sumos, lygios Eurostato paskelbto ankstesnių metų spalio mėnesio Europos Sąjungos metiniam infliacijos lygiui. 2010 m. lapkričio 16 d. Eurostatas paskelbė, kad 2009 m. lapkričio 1 d.–2010 m. spalio 31 d. infliacija siekė 2,3 proc. Nauji dydžiai turėtų būti taikomi nuo 2011 m. sausio 1 d.,

         PRIĖMĖ ŠĮ SPRENDIMĄ:
   1 straipsnis
   Įgyvendinimo taisyklės iš dalies keičiamos taip:

               1)

               15 straipsnio c punktas pakeičiamas taip:

                           „c)

                           0,50 EUR – km, jei keliaujama automobiliu, ir prireikus pridedamos kėlimosi keltu ar kitomis panašiomis transporto priemonėmis išlaidos.“;

               2)

               20 straipsnio 1 dalies a punktas pakeičiamas taip:

                           „a)

                           už pirmuosius 50 km – 22,51 EUR;“;

               3)

               22 straipsnis iš dalies keičiamas taip:

                           a)

                           1 dalis pakeičiama taip:
                           „1.   Didžiausia kompensuojama metinė kelionės išlaidų, patiriamų 10 straipsnio 1 dalies b punkte nurodytais atvejais, suma – 4 243 EUR.“;

                           b)

                           3 dalies pirma pastraipa pakeičiama taip:
                           „3.   Didžiausia kompensuojama metinė kelionės išlaidų, kurias iš tikrųjų patiria komitetų arba pakomitečių pirmininkai, vykdami į konferencijas ar renginius Europos tema, susijusius su jų komitetų ar pakomitečių veiklos sritimi ir turinčius parlamentinį aspektą, suma – 4 243 EUR. Norint dalyvauti tokiuose renginiuose, būtina gauti išankstinį Parlamento Pirmininko leidimą, kuris išduodamas patikrinus, ar yra lėšų atsižvelgiant į pirmiau nurodytą didžiausią sumą.“;

               4)

               24 straipsnio 2 dalis pakeičiama taip:
               „2.   Kai oficiali veikla vykdoma Bendrijos teritorijoje, Parlamento nariams skiriama vienkartinė 304 EUR išmoka.“;

               5)

               26 straipsnio 2 dalis pakeičiama taip:
               „2.   25 straipsnyje numatytos mėnesinės išmokos dydis – 4 299 EUR.“;

               6)

               33 straipsnio 4 dalis pakeičiama taip:
               „4.   Didžiausia mėnesio suma, skiriama 34 straipsnyje nurodyto viso personalo išlaidoms padengti, – 18 189 EUR. Nuo 2010 m. gegužės 1 d. ši suma – 19 689 EUR. Nuo 2010 m. liepos 1 d. ši suma – 19 709 EUR.“.

         2 straipsnis
   1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   2.   1 straipsnio 1–5 punktai taikomi nuo 2011 m. sausio 1 d.
   3.   1 straipsnio 6 punktas taikomas nuo 2009 m. liepos 14 d.

      (1)  2005 m. rugsėjo 28 d. Europos Parlamento sprendimas 2005/684/EB, Euratomas, kuriuo patvirtinamas Europos Parlamento narių statutas (OL L 262, 2005 10 7, p. 1).

      (2)  Europos Parlamento biuro 2008 m. gegužės 19 d. ir birželio 9 d. sprendimas dėl Europos Parlamento narių statuto įgyvendinimo taisyklių (OL C 159, 2009 7 13, p. 1).

      (3)  OL L 56, 1968 3 4, p. 1.

      (4)  2010 m. gruodžio 13 d. Tarybos reglamentas (ES, Euratomas) Nr. 1190/2010, kuriuo iš dalies keičiamas Reglamentas (ES, Euratomas) Nr. 1296/2009, kuriuo nuo 2009 m. liepos 1 d. tikslinamas Europos Sąjungos pareigūnų ir kitų Europos Sąjungos tarnautojų darbo užmokestis ir pensijos bei jiems taikytini korekciniai koeficientai (OL L 333, 2010 12 17, p. 1).

      (5)  2009 m. gruodžio 23 d. Tarybos reglamentas (ES, Euratomas) Nr. 1296/2009, kuriuo nuo 2009 m. liepos 1 d. tikslinamas Europos Sąjungos pareigūnų ir kitų Europos Sąjungos tarnautojų darbo užmokestis ir pensijos bei jiems taikytini korekciniai koeficientai (OL L 348, 2009 12 29, p. 10).

      (6)  2010 m. lapkričio 24 d. Teismo sprendimas byloje C-40/10 Komisija prieš Tarybą (dar nepaskelbtas Rinkinyje).

      (7)  OL L 183, 2010 7 16, p. 1.

      (8)  OL L 338, 2010 12 22, p. 1.


title: 2009/336/EB: 2009 m. balandžio 20 d. Komisijos sprendimas, kuriuo taikant Tarybos reglamentą (EB) Nr. 58/2003 įsteigiama Švietimo, garso ir vaizdo bei kultūros vykdomoji įstaiga , kuriai pavedama administruoti Bendrijos veiksmus švietimo, garso ir vaizdo bei kultūros srityse

text:
21.4.2009

               LT

               Europos Sąjungos oficialusis leidinys

               L 101/26

      KOMISIJOS SPRENDIMAS

   2009 m. balandžio 20 d.
   kuriuo taikant Tarybos reglamentą (EB) Nr. 58/2003 įsteigiama „Švietimo, garso ir vaizdo bei kultūros vykdomoji įstaiga“, kuriai pavedama administruoti Bendrijos veiksmus švietimo, garso ir vaizdo bei kultūros srityse
   (2009/336/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnio 1 dalį,
   kadangi:

               (1)

               Sprendimu 2005/56/EB (2) Komisija įsteigė „Švietimo, garso ir vaizdo bei kultūros vykdomąją įstaigą“ (toliau – įstaiga) ir jai pavedė administruoti Bendrijos veiksmus švietimo, garso ir vaizdo bei kultūros srityse.

               (2)

               Be to, Komisija kelis kartus keitė įstaigos įgaliojimus, kad įstaiga galėtų administruoti naujus projektus ir programas.

               (3)

               Atsiradus naujiems pakeitimams, aiškumo sumetimais Sprendimą 2005/56/EB reikia pakeisti šiuo sprendimu.

               (4)

               Reglamentu (EB) Nr. 58/2003 Komisija įgaliota pagal tuo reglamentu nustatytus bendruosius įstatus steigti vykdomąsias įstaigas ir pavesti joms tam tikras užduotis, susijusias su vienos ar kelių Bendrijos programų valdymu.

               (5)

               Komisija gali steigti vykdomąsias įstaigas, kad didžiausią dėmesį galėtų skirti pagrindinei veiklai ir funkcijoms, kurių ji negali deleguoti trečiosioms šalims, neatsisakydama minėtų vykdomųjų įstaigų administruojamos veiklos valdymo kontrolės ir galutinės atsakomybės už ją.

               (6)

               Kai kurių švietimo, garso ir vaizdo bei kultūros programų centralizuotų dalių valdymas yra susijęs su techninių projektų, nesusijusių su politinių sprendimų priėmimu, įgyvendinimu ir per visą projekto gyvavimo trukmę jam būtina aukšto lygio techninė ir finansinė kompetencija.

               (7)

               Pavesti vykdomajai įstaigai atlikti su šių programų įgyvendinimu susijusias užduotis galima aiškiai atskyrus programavimo etapus ir sprendimų dėl finansavimo priėmimą, už kuriuos atsako Komisijos tarnybos, ir projektų įgyvendinimą, kuris gali būti pavestas vykdomajai įstaigai.

               (8)

               Įsteigus vykdomąją įstaigą nekeičiami nei Komisijai suteikti Tarybos įgaliojimai administruoti tam tikrus pagal įvairias programas vykdomų veiksmų etapus, nei tam tikrų programų administravimo užduočių pavedimas nacionalinėms įstaigoms.

               (9)

               Šiuo tikslu atlikta ekonominės naudos analizė parodė, kad tiek finansine, tiek ne finansine prasme naudingiausia kai kurių švietimo ir kultūros sričių programų centralizuotų dalių valdymą patikėti vykdomajai įstaigai.

               (10)

               Šiuo metu įstaigai pavesta administruoti aukštojo mokslo kokybės gerinimo ir kultūrų tarpusavio supratimo stiprinimo bendradarbiaujant su trečiosiomis šalimis (Erasmus Mundus) programą. Ši programa baigta 2008 m. gruodžio 31 d. ir nuo 2009 m. sausio 1 d. iki 2013 m. gruodžio 31 d. ji pakeista aukštojo mokslo kokybės gerinimo ir kultūrų tarpusavio supratimo stiprinimo bendradarbiaujant su trečiosiomis šalimis 2009–2013 m. Erasmus Mundus veiksmų programa (toliau – programa Erasmus Mundus II).

               (11)

               Komisijos užsakymu 2009 m. vasario mėn. atliktas nepriklausomas vertinimas parodė, kad programos Erasmus Mundus II administravimą geriausia pavesti įstaigai. Todėl šiame vertinime rekomenduojama išplėsti įstaigos įgaliojimus ir jai pavesti šios programos administravimą.

               (12)

               Pagal reglamentą (EB) Nr. 58/2003, Komisijos reglamentu (EB) Nr. 1653/2004 (3) nustatytas vykdomųjų įstaigų standartinis finansinis reglamentas.

               (13)

               Šiame sprendime numatytos priemonės atitinka Vykdomųjų įstaigų komiteto nuomonę.

               (14)

               Todėl Sprendimas 2005/56/EB turėtų būti panaikintas,

         NUSPRENDĖ:
   1 straipsnis
   Įstaigos įsteigimas
   1.   Bendrijos veiksmams švietimo, garso ir vaizdo bei kultūros srityse administruoti įsteigiama vykdomoji įstaiga (toliau – įstaiga), kurios įstatai ir pagrindinės veiklos taisyklės nustatyti Reglamente (EB) Nr. 58/2003.
   2.   Įstaigos pavadinimas – „Švietimo, garso ir vaizdo bei kultūros vykdomoji įstaiga“.
   2 straipsnis
   Būstinė
   Įstaiga įsteigiama Briuselyje.
   3 straipsnis
   Trukmė
   Įstaiga įsteigiama laikotarpiui nuo 2005 m. sausio 1 d. iki 2015 m. gruodžio 31 d.
   4 straipsnis
   Tikslai ir užduotys
   1.   Įstaiga atsako už šių Bendrijos programų tam tikrų dalių administravimą:

               1.

               aukštojo mokslo srities projektai, kurie gali būti finansuojami pagal ekonominės paramos tam tikroms Vidurio ir Rytų Europos šalims (PHARE) nuostatas, numatytas Tarybos reglamente (EEB) Nr. 3906/89 (4);

               2.

               Europos garso ir vaizdo kūrinių kūrimą ir platinimą skatinanti programa (MEDIA II – kūrimas ir platinimas) (1996–2000 m.), patvirtinta Tarybos sprendimu 95/563/EB (5);

               3.

               Europos garso ir vaizdo įrašų programų pramonės specialistų mokymo programa (MEDIA II – mokymas) (1996–2000 m.), patvirtinta Tarybos sprendimu 95/564/EB (6);

               4.

               Bendrijos veiksmų švietimo srityje programos „Socrates“ (2000–2006 m.) antrasis etapas, patvirtintas Europos Parlamento ir Tarybos sprendimu Nr. 253/2000/EB (7);

               5.

               Bendrijos profesinio mokymo veiksmų programos „Leonardo da Vinči“ (2000–2006 m.) antrasis etapas, patvirtintas Tarybos sprendimu 1999/382/EB (8);

               6.

               Bendrijos veiksmų programa „Jaunimas“ (2000–2006 m.), patvirtinta Europos Parlamento ir Tarybos sprendimu Nr. 1031/2000/EB (9);

               7.

               programa „Kultūra 2000“ (2000–2006 m.), patvirtinta Europos Parlamento ir Tarybos sprendimu Nr. 508/2000/EB (10);

               8.

               aukštojo mokslo srities projektai, kurie gali būti finansuojami pagal nuostatas dėl paramos šalims partnerėms Rytų Europoje ir Vidurio Azijoje (2000–2006 m.), kaip nustatyta Tarybos reglamente (EB, Euratomas) Nr. 99/2000 (11);

               9.

               aukštojo mokslo srities projektai, kurie gali būti finansuojami pagal pagalbos Albanijai, Bosnijai ir Hercegovinai, Kroatijai, buvusiai Jugoslavijos Respublikai Makedonijai, Juodkalnijai, Serbijai ir Kosovui nuostatas (UNSCR 1244) (2000–2006 m.), patvirtinti Tarybos reglamentu (EB) Nr. 2666/2000 (12);

               10.

               aukštojo mokslo srities projektai, kurie gali būti finansuojami pagal paramos finansinių ir techninių priemonių (MEDA), remiančių ekonominių ir socialinių struktūrų reformą pagal Europos ir Viduržemio jūros regiono valstybių partnerystę, nuostatas, patvirtintas Tarybos reglamentu (EB) Nr. 2698/2000 (13);

               11.

               trečiasis transeuropinio bendradarbiavimo aukštojo mokslo srityje programos (Tempus III) etapas (2000–2006 m.), patvirtintas Tarybos sprendimu 1999/311/EB (14);

               12.

               projektai, kurie gali būti finansuojami pagal Europos bendrijos ir Jungtinių Amerikos Valstijų susitarimo, atnaujinančio bendradarbiavimo aukštojo išsilavinimo ir profesinio mokymo bei lavinimo srityje programą (2001–2005 m.), patvirtinto Tarybos sprendimu 2001/196/EB (15), nuostatas;

               13.

               projektai, kurie gali būti finansuojami pagal Europos bendrijos ir Kanados Vyriausybės susitarimo, atnaujinančio bendradarbiavimo aukštojo mokslo ir mokymo srityje programą (2001–2005 m.), patvirtinto Tarybos sprendimu 2001/197/EB (16), nuostatas;

               14.

               Europos garso ir vaizdo kūrinių kūrimą skatinanti programa (MEDIA plius – kūrimas, platinimas ir reklama) (2001–2006 m.), patvirtinta Tarybos sprendimu 2000/821/EB (17);

               15.

               Europos garso ir vaizdo įrašų programų pramonės specialistų mokymo programa (MEDIA – mokymas) (2001–2006 m.), patvirtinta Europos Parlamento ir Tarybos sprendimu Nr. 163/2001/EB (18);

               16.

               veiksmingos informacinių ir komunikacinių technologijų (IKT) integracijos į Europos švietimo ir mokymo sistemas („e. mokymasis“) daugiametė programa (2004–2006 m.), patvirtinta Europos Parlamento ir Tarybos sprendimu Nr. 2318/2003/EB (19);

               17.

               Bendrijos veiksmų programa aktyviam europiniam pilietiškumui (piliečių dalyvavimui) skatinti (2004–2006 m.), patvirtinta Tarybos sprendimu 2004/100/EB (20);

               18.

               Bendrijos veiklos programa skatinant įstaigų veiklą jaunimo ugdymo srityje Europos mastu (2004–2006), patvirtinta Europos Parlamento ir Tarybos sprendimu Nr. 790/2004/EB (21);

               19.

               Bendrijos veiklos programa, skatinant įstaigų veiklą Europos mastu ir palaikant specifines veiklos kryptis mokymo ir lavinimo srityje (2004–2006 m.), patvirtinta Europos Parlamento ir Tarybos sprendimu Nr. 791/2004/EB (22);

               20.

               Bendrijos veiklos programa skatinant įstaigų veiklą kultūros srityje Europos mastu (2004–2006 m.), patvirtinta Europos Parlamento ir Tarybos sprendimu Nr. 792/2004/EB (23);

               21.

               aukštojo mokslo kokybės stiprinimo ir tarpkultūrinio supratimo stiprinimo bendradarbiaujant su trečiosiomis šalimis programa (Erasmus Mundus) (2004–2008 m.), patvirtinta Europos Parlamento ir Tarybos sprendimu Nr. 2317/2003/EB (24);

               22.

               projektai, kurie gali būti finansuojami pagal Europos bendrijos ir Jungtinių Amerikos Valstijų susitarimo, atnaujinančio bendradarbiavimo programą aukštojo mokslo bei profesinio švietimo ir mokymo srityse (2006–2013 m.), patvirtinto Tarybos sprendimu 2006/910/EB (25), nuostatas;

               23.

               projektai, kurie gali būti finansuojami pagal Europos bendrijos ir Kanados Vyriausybės susitarimo, nustatančio bendradarbiavimo aukštojo mokslo, mokymo ir jaunimo klausimais pagrindą (2006–2013 m.), patvirtinto Tarybos sprendimu 2006/964/EB (26), nuostatas;

               24.

               švietimo ir mokymosi visą gyvenimą veiksmų programa „Mokymasis visą gyvenimą“ (2007–2013 m.), patvirtinta Europos Parlamento ir Tarybos sprendimu Nr. 1720/2006/EB (27);

               25.

               programa „Kultūra“ (2007–2013 m.), patvirtinta Europos Parlamento ir Tarybos sprendimu Nr. 1855/2006/EB (28);

               26.

               programa „Piliečių Europa“, skirta aktyviam Europos pilietiškumui skatinti (2007–2013 m.), patvirtinta Europos Parlamento ir Tarybos sprendimu Nr. 1904/2006/EB (29);

               27.

               programa „Veiklus jaunimas“ (2007–2013 m.), patvirtinta Europos Parlamento ir Tarybos sprendimu Nr. 1719/2006/EB (30);

               28.

               paramos Europos garso ir vaizdo sektoriui programa (MEDIA 2007) (2007–2013 m.), patvirtinta Europos Parlamento ir Tarybos sprendimu Nr. 1718/2006/EB (31);

               29.

               aukštojo mokslo kokybės stiprinimo ir tarpkultūrinio supratimo stiprinimo bendradarbiaujant su trečiosiomis šalimis programa Erasmus Mundus II (2009–2013 m.), patvirtinta Europos Parlamento ir Tarybos sprendimu Nr. 1298/2008/EB (32);

               30.

               aukštojo mokslo srities projektai, kurie gali būti finansuojami pagal paramos ekonominiam bendradarbiavimui su besivystančiomis Azijos šalimis nuostatas, patvirtinti Tarybos reglamentu (EEB) Nr. 443/92 (33).

               31.

               aukštojo mokslo ir jaunimo sričių projektai, kurie gali būti finansuojami pagal Pasirengimo narystei pagalbos priemonės (PNPP), nustatytos Tarybos reglamentu (EB) Nr. 1085/2006, nuostatas (34);

               32.

               aukštojo mokslo srities projektai, kurie gali būti finansuojami pagal Europos kaimynystės ir partnerystės priemonės, nustatytos Europos Parlamento ir Tarybos reglamentu (EB) Nr. 1638/2006 (35), nuostatas;

               33.

               aukštojo mokslo srities projektai, kurie gali būti finansuojami pagal vystomojo bendradarbiavimo finansinės priemonės, nustatytos Europos Parlamento ir Tarybos reglamentu (EB) Nr. 1905/2006 (36), nuostatas;

               34.

               aukštojo mokslo ir jaunimo sričių projektai, kurie gali būti finansuojami pagal bendradarbiavimo su pramoninėmis ir kitomis dideles pajamas gaunančiomis šalimis ir teritorijomis finansinės priemonės, nustatytos Tarybos reglamentu (EB) Nr. 1934/2006 (37), nuostatas;

               35.

               aukštojo mokslo srities projektai, kurie gali būti finansuojami Europos plėtros fondo lėšomis, taikant 2000 m. birželio 23 d. Kotonu pasirašytą Afrikos, Karibų jūros ir Ramiojo vandenyno valstybių grupės ir Europos bendrijos bei jos valstybių narių partnerystės susitarimą (Tarybos sprendimas 2003/159/EB (38)) su pakeitimais, padarytais 2005 m. birželio 25 d. Liuksemburge pasirašytu susitarimu (Tarybos sprendimas 2005/599/EB (39)).

         2.   Administruodama 1 dalyje minimas Bendrijos programų dalis įstaiga vykdo šias užduotis:

               a)

               administruoja visas projektų įgyvendinimo pakopas vykdydama Bendrijos programas, kurios jai pavestos, ir remdamasi Komisijos patvirtinta metine darbo programa, kuri prilygsta sprendimui dėl finansavimo skiriant dotacijų ir sudarant sutartis švietimo, garso ir vaizdo bei kultūros srityse, arba remdamasi Komisijos priimtais konkrečiais sprendimais dėl finansavimo, taip pat atliktais šiam tikslui būtinais patikrinimais, priimdama atitinkamus sprendimus, jei Komisija suteikia įgaliojimus;

               b)

               priima biudžeto pajamų ir išlaidų vykdomuosius aktus ir, jei Komisija suteikia įgaliojimus, įgyvendina visus ar dalį veiksmų, kurių reikia Bendrijos programoms administruoti, ypač veiksmus, susijusius su dotacijų suteikimu ir sutarčių sudarymu;

               c)

               renka, nagrinėja ir perduoda Komisijai visą informaciją, kurios reikia vadovaujant Bendrijos programų įgyvendinimui;

               d)

               Europos švietimo informacijos tinklo „Eurydice“, skirto rinkti, analizuoti ir skleisti informaciją bei rengti ir skelbti studijas, sukūrimas Bendrijos mastu.

         3.   Komisija, gavusi vykdomųjų įstaigų komiteto nuomonę, gali įstaigai pavesti atlikti tokio paties pobūdžio užduotis pagal kitas nei šio straipsnio 1 dalyje nurodytas Bendrijos programas švietimo, garso ir vaizdo bei kultūros srityse, kaip apibrėžta Reglamento (EB) Nr. 58/2003 2 straipsnyje.
   4.   Komisijos sprendime, kuriuo įstaigai suteikiami įgaliojimai, išsamiai nustatytos visos jai pavedamos užduotys, sprendimas koreguojamas atsižvelgiant į visas papildomas užduotis, kurios gali būti pavestos įstaigai. Komisijos sprendimas bus perduotas susipažinti vykdomųjų įstaigų komitetui.
   5 straipsnis
   Organizacinė struktūra
   1.   Įstaigai vadovauja valdymo komitetas ir direktorius, kuriuos skiria Komisija.
   2.   Valdymo komiteto nariai skiriami dvejiems metams.
   3.   Įstaigos direktorius paprastai skiriamas ketveriems metams. Direktorius skiriamas tokiam laikotarpiui, koks numatytas Bendrijos programoms, kurių valdymas pavestas šiai vykdomajai įstaigai, įgyvendinti.
   6 straipsnis
   Dotacijos
   Įstaigos veiklai vykdyti, neapribojant kitų pajamų, skiriama dotacija iš bendrojo Europos Bendrijų biudžeto ir finansavimas iš Europos plėtros fondo išteklių. Ši dotacija ir finansavimas skiriami iš lėšų, skirtų 4 straipsnio 1 dalyje išvardytoms atitinkamoms programoms ir, prireikus, kitoms Bendrijos programoms, kurių įgyvendinimas įstaigai pavedamas taikant 4 straipsnio 3 dalį.
   7 straipsnis
   Veiklos priežiūra ir atskaitomybė
   Komisija kontroliuoja įstaigą, o ši, laikydamasi įgaliojimų suteikimo akte nustatytos tvarkos ir periodiškumo, reguliariai atsiskaito už jai pavestų programų įgyvendinimą.
   8 straipsnis
   Veiklos biudžeto vykdymas
   Įstaiga vykdo savo veiklos biudžetą pagal Reglamento (EB) Nr. 1653/2004 nuostatas.
   9 straipsnis
   Panaikinimas
   Sprendimas 2005/56/EB panaikinamas.

      Nuorodos į panaikintą sprendimą laikomos nuorodomis į šį sprendimą.
      Priimta Briuselyje 2009 m. balandžio 20 d.

            Komisijos vardu

         Ján FIGEĽ

            Komisijos narys

      (1)  OL L 11, 2003 1 16, p. 1.

      (2)  OL L 24, 2005 1 27, p. 35.

      (3)  OL L 297, 2004 9 22, p. 6.

      (4)  OL L 375, 1989 12 23, p. 11.

      (5)  OL L 321, 1995 12 30, p. 25.

      (6)  OL L 321, 1995 12 30, p. 33.

      (7)  OL L 28, 2000 2 3, p. 1.

      (8)  OL L 146, 1999 6 11, p. 33.

      (9)  OL L 117, 2000 5 18, p. 1.

      (10)  OL L 63, 2000 3 10, p. 1.

      (11)  OL L 12, 2000 1 18, p. 1.

      (12)  OL L 306, 2000 12 7, p. 1.

      (13)  OL L 311, 2000 12 12, p. 1.

      (14)  OL L 120, 1999 5 8, p. 30.

      (15)  OL L 71, 2001 3 13, p. 7.

      (16)  OL L 71, 2001 3 13, p. 15.

      (17)  OL L 336, 2000 12 30, p. 82.

      (18)  OL L 26, 2001 1 27, p. 1.

      (19)  OL L 345, 2003 12 31, p. 9.

      (20)  OL L 30, 2004 2 4, p. 6.

      (21)  OL L 138, 2004 4 30, p. 24.

      (22)  OL L 138, 2004 4 30, p. 31.

      (23)  OL L 138, 2004 4 30, p. 40.

      (24)  OL L 345, 2003 12 31, p. 1.

      (25)  OL L 346, 2006 12 9, p. 33.

      (26)  OL L 397, 2006 12 30, p. 14.

      (27)  OL L 327, 2006 11 24, p. 45.

      (28)  OL L 372, 2006 12 27, p. 1.

      (29)  OL L 378, 2006 12 27, p. 32.

      (30)  OL L 327, 2006 11 24, p. 30.

      (31)  OL L 327, 2006 11 24, p. 12.

      (32)  OL L 340, 2008 12 19, p. 83.

      (33)  OL L 52, 1992 2 27, p. 1.

      (34)  OL L 210, 2006 7 31, p. 82.

      (35)  OL L 310, 2006 11 9, p. 1.

      (36)  OL L 378, 2006 12 27, p. 41.

      (37)  OL L 405, 2006 12 30, p. 41, pataisyta OL L 29, 2007 2 3, p. 16.

      (38)  OL L 65, 2003 3 8, p. 27.

      (39)  OL L 209, 2005 8 11, p. 26.


title: 2016 m. balandžio 5 d. Tarybos sprendimas (ES) 2016/554, kuriuo skiriami Regionų komiteto devyni Prancūzijos Respublikos pasiūlyti nariai

text:
9.4.2016

               LT

               Europos Sąjungos oficialusis leidinys

               L 95/15

         TARYBOS SPRENDIMAS (ES) 2016/554
   2016 m. balandžio 5 d.
   kuriuo skiriami Regionų komiteto devyni Prancūzijos Respublikos pasiūlyti nariai
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Prancūzijos Vyriausybės pasiūlymą,
   kadangi:

               (1)

               2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

               (2)

               pasibaigus Claude GEWERC, Annabelle JAEGER, Charles MARZIANI, Pierrick MASSIOT, René SOUCHON ir Bernard SOULAGE kadencijai, tapo laisvos šešių Regionų komiteto narių vietos;

               (3)

               pasibaigus François DECOSTER (Conseiller régional du Nord-Pas-de-Calais), Pascal MANGIN (Conseiller régional d'Alsace) ir Stéphan ROSSIGNOL (Conseiller régional du Languedoc-Roussilon) įgaliojimams, kurių pagrindu buvo pasiūlytos jų kandidatūros, tapo laisvos trys Regionų komiteto pakaitinių narių vietos,

         PRIĖMĖ ŠĮ SPRENDIMĄ:
   1 straipsnis
   Likusiam dabartinės kadencijos laikui iki 2020 m. sausio 25 d. į Regionų komitetą nariais skiriami:

               —

               Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               Christophe CLERGEAU, Conseiller régional du Conseil régional Pays-de-la-Loire,

               —

               François DECOSTER, Vice-président du Conseil régional Nord-Pas-de-Calais-Picardie (įgaliojimų pakeitimas),

               —

               Mélanie FORTIER, Conseillère régionale du Conseil régional Centre-Val-de-Loire,

               —

               Pascal MANGIN, Conseiller régional du Conseil régional Alsace-Champagne-Ardenne-Lorraine (įgaliojimų pakeitimas),

               —

               Marie-Antoinette MAUPERTUIS, Conseillère exécutive de la Collectivité territoriale de Corse,

               —

               Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (įgaliojimų pakeitimas),

               —

               Thierry SOLERE, Conseiller régional du Conseil régional Ile-de-France.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. balandžio 5 d.

            Tarybos vardu

            Pirmininkas

         A.G. KOENDERS

      (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

      (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

      (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).